בית־משפט אמריקאי קבע כי לעיתונאים אין בסיס משפטי לתבוע גישה לפקידים, גם אם אלה מדברים עם כתבים אחרים
מה דינו של מושל מדינה האוסר על פקידיו לשוחח עם כתבים שאינם מסקרים את ממשלו "בצורה אובייקטיבית נאותה", לדעתו? בית־משפט אמריקאי קבע באחרונה כי לעיתונאים אין בסיס משפטי לתבוע גישה לפקידים, גם אם אלה מדברים עם כתבים אחרים ומוסרים להם מידע. התביעה הוגשה על־ידי העיתון "בולטימור סאן" ושניים מכתביו, לאחר שמושל מרילנד רוברט ארליך הורה לפקידים שלא למסור מידע לכתבי העיתון, בטענה שאלה סיקרו את ממשלו בצורה בלתי הולמת. השופטים בבית־המשפט לערעורים גם דחו את הטענה כאילו החלטת המושל להחרים את הכתבים עלולה לפגוע בתפקודם, והביאו כעדות לכך את העובדה שמספר הידיעות והכתבות שפרסמו שני הכתבים לאחר החרם היה דומה לזה שפרסמו לפני החלטת המושל. עורך ה"בולטימור סאן", טימותי פרנקלין, הביע צער על החלטת השופטים, אבל הודיע שלא יגיש ערעור נוסף, אלא ידאג שהתנהגות המושל כלפי העיתונאים תהיה נושא במערכת הבחירות השנה. בקרוב אמור בית־משפט אחר לפסוק בערעורם של כתבים מעיתון באוהיו, לאחר שראש עיריית יאנגסטאון אסר גם הוא על פקידים לדבר איתם ולמסור להם מידע. גיליון 62, מאי 2006